SL Uradni list Evropske unije C 362/20

Tožba, vložena 10. oktobra 2011 – Fundação Calouste Gulbenkian proti UUNT – Gulbenkian (GULBENKIAN)

(Zadeva T-541/11)

2011/C 362/31

Jezik, v katerem je bila tožba vložena: angleščina

Stranke

Tožeča stranka: Fundação Calouste Gulbenkian (Lizbona, Portugalska) (zastopniki: G. Marín Raigal, P. López Ronda in G. Macias Bonilla, odvetniki)

Tožena stranka: Urad za usklajevanje na notranjem trgu (znamke in modeli)

Druga stranka pred odborom za pritožbe: Micael Gulbenkian (Oeiras, Portugalska)

Predlogi

— Odločba drugega odbora za pritožbe Urada za usklajevanje na notranjem trgu (znamke in modeli) z dne 15. julija 2011 v zadevi R 1436/2010-2 naj se razveljavi;

— dokumenti, ki so bili predloženi v postopku z ugovorom in v pritožbenem postopku pri Uradu za usklajevanje na notranjem trgu (znamke in modeli) glede ugleda prejšnje znamke, naj se preučijo in upoštevajo, ali pa naj se toženi stranki odredi sprejetje nove odločbe, v kateri bo upoštevala te dokumente;

— ugovoru, ki ga je vložila tožeča stranka, naj se v celoti ugodi;

— Uradu za usklajevanje na notranjem trgu (znamke in modeli) naj se odredi, naj dokončno in v celoti zavrne sporno znamko Skupnosti št. 4724647, ki je besedna znamka „GULBENKIAN“ za vse proizvode in storitve iz razredov 4, 33, 35, 36, 37, 41, 42 in 44;

— toženi stranki naj se naloži plačilo stroškov tožeče stranke v tem postopku; in

— intervenientki naj se – v primeru, da bo sodelovala v postopku pred Splošnim sodiščem – naloži plačilo stroškov tega postopka in stroškov, ki so tožeči stranki nastali v postopkih pri Uradu (ugovor in pritožba).

Tožbeni razlogi in bistvene trditve

Prijavitelj znamke Skupnosti: druga stranka pred odborom za pritožbe

Zadevna znamka Skupnosti: besedna znamka „GULBENKIAN“ za proizvode in storitve, ki med drugim spadajo v razrede 4, 33, 35, 36, 37 in 42 – prijava znamke Skupnosti št. 4724647

Imetnik znamke ali znaka, navajanega v postopku z ugovorom: tožeča stranka

Navajana znamka ali znak: Na Portugalskem dobro znana znamka „Fundação Calouste Gulbenkian“ za „umetnost (upodabljajoča umetnost in glasba); dobrodelnost (zdravje in človekov razvoj); znanost (raziskave in spodbujanje); izobraževanje (podpora in razvoj); tehnične in vodstvene storitve v zvezi z naftno industrijo“; ime družbe „Fundação Calouste Gulbenkian“ za „umetnost (upodabljajoča umetnost in glasba); dobrodelnost (zdravje in človekov razvoj); znanost (raziskave in spodbujanje); izobraževanje (podpora in razvoj); tehnične in vodstvene storitve v zvezi z naftno industrijo“; logotipa št. 5 351 in št. 5 352„Fundação Calouste Gulbenkian“ za „umetnost (upodabljajoča umetnost in glasba); dobrodelnost (zdravje in človekov razvoj); znanost (raziskave in spodbujanje); izobraževanje (podpora in razvoj); tehnične in vodstvene storitve v zvezi z naftno industrijo“.

Odločba oddelka za ugovore: delna ugoditev ugovoru

Odločba odbora za pritožbe: delna razveljavitev odločbe oddelka za ugovore in v preostalem zavrnitev pritožbe

Navajani tožbeni razlogi: kršitev členov 8(1)(b), 8(4) in 8(5) Uredbe Sveta št. 207/2009 in zadevne sodne prakse, ker je odbor za pritožbe napačno presodil različne dejavnike, ki jih je treba upoštevati pri presoji verjetnosti zmede.